แบงก์ชาติชี้ดอกเบี้ยไทยยังต่ำกว่าเพื่อนบ้าน
ธปท.ชี้ปรับดอกเบี้ยนโยบาย เข้าสู่ภาวะปกติหรือไม่ อยู่ที่ภาวะเศรษฐกิจ
24 พ.ค. 2555

ธปท.ชี้ปรับดอกเบี้ยนโยบาย เข้าสู่ภาวะปกติหรือไม่ อยู่ที่ภาวะเศรษฐกิจ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท. )  กล่าวว่า  คณะกรรมการนโยบายการเงิน จะพิจารณาปรับอัตราดอกเบี้ยนโยบายเข้าสู่ระดับปกติหรือไม่ จากปัจจุบันซึ่งอยู่ที่ระดับ 3% ขึ้นอยู่กับข้อมูล ภาวะเศรษฐกิจล่าสุด  ที่จะนำมาวิเคราะห์และประเมินด้วนความระมัดระวังและรอบคอบที่สุด อย่างไรก็ตาม อัตราดอกเบี้ยของไทยที่ 3% ถือเป็นระดับที่ต่ำที่สุดในระดับภูมิภาค เป็นรองก็แต่ประเทศไต้หวันเท่านั้น โดยอัตราดอกเบี้ยที่แท้จริงในปัจจุบันยังติดลบอยู่ประมาณ 0.5%  หากคิดจากอัตราดอกเบี้ยนโยบายลบกับภาวะเงินเฟ้อในปัจจุบัน ต่างจากประเทศอื่นในภูมิภาค ไม่ว่าจะเป็นออสเตรเลีย อินโดนีเซีย เกาหลี จีน เมื่อคิดอัตราดอกเบี้ยที่หักเงินเฟ้อแล้ว ดอกเบี้ยเขาจะเป็นบวกทั้งนั้น 
"ดอกเบี้ยจะปรับขึ้นสู่ภาวะปกติหรือไม่อยู่ที่ข้อมูลอัพเดท แต่ถ้าเทียบดอกเบี้ยเรากับเพื่อนบ้าน อัตราดอกเบี้ยนโยบายของเราแทบจะต่ำที่สุดอยู่แล้ว ยกเว้นประเทศไต้หวันที่เขาต่ำกว่าเรา ส่วนประเทศอื่นๆ ดอกเบี้ยเขาเวลาหักเงินเฟ้อแล้วก็เป็นบวกทั้งนั้น" นายประสาร กล่าว